**NOTĂ INFORMATIVĂ  
la proiectul hotărîrii Guvernului pentru aprobarea Regulamentului privind achizițiile publice folosind procedura de negociere**

Proiectul hotărîrii Guvernului pentru aprobarea Regulamentului privind achizițiile publice folosind procedura de negociere este elaborat pentru implementarea prevederilor art. 53-54 din Legea privind achizițiile publice nr. 131 din 03.07.2015 (Monitorul Oficial nr.197-205/402 din 31.07.2015).

Regulamentul menţionat stabileşte modul de desfășurare a achiziţiilor publice folosind procedura de negociere.

Proiectul vine să înlocuiască Regulamentul privind realizarea achiziţiilor publice dintr-o singură sursă, aprobat prin Hotărîrea Guvernului Republicii Moldova nr. 1407 din 10.12.2008, prin ajustarea și completarea acestuia precum și să reglementeze cadrul normativ necesar pentru desfășurarea procedurilor de achiziție publică folosind procedura de negociere, care pînă acum nu au fost aplicate.

Aspectele inovative constau în prezentarea descrierii detaliate a etapelor desfășurării procedurii de negociere și acțiunilor grupului de lucru pentru achiziții publice a autorității contractante, ce urmează a fi întreprinse la fiecare etapă în vederea negocierii ofertelor pentru îmbunătățirea acestora. Totodată, sînt prezentate detaliat cazurile cînd pot fi aplicate procedurile de negociere.

**Aspectul financiar**. Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric**. În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul Hotărârii Guvernului pentru aprobarea Regulamentului privind achizițiile publice folosind procedura de negociere.

**Ministru Octavian ARMAȘU**